11. schôdza NR SR - 6.deň - B. popoludní
Dátum: 2012-12-05
Poslanec: Hlina, Alojz (-)
Druh vystúpenia: Vystúpenie

Vážená pani predsedajúca, pani ministerka (Reakcia z pléna.), to slovo vážené som tam zabudol doplniť, vážení kolegovia, poviem aj ja k tomuto zákonu niečo. Som trpezlivo počúval, o čo vlastne v tejto veci ide. A zistil som, o čo v tejto veci ide. Nuž a poviem to aj tak, aby tomu aj my sme rozumeli, aby trebárs aj ľudia tomu rozumeli, že v zásade tie veci, ktoré sa javia ako relatívne zložité, sú v princípe veľmi jednoduché. To, čo tu je teraz, je taký istý, ak nie horší brutál, ako ste sem doniesli minule. Tie sociálne poisťovne. Ja už naozaj rozmýšľam, ako je to vôbec možné, čo je toto za krajinu, čo je toto za štát, že s týmito vecami tu takto prechádzate cez tie dvere, že vás nikto v tej ceste nevie zastaviť. Ja naozaj som už na hranici mojej predstavivosti, v čom to je. Snažím sa to pochopiť, ale neviem. Toto, čo je tu, pani ministerka, inak poviem, aby sme rozumeli tomu aj my, ktorí neoperujeme ako pán Novotný. Čiže to, čo tu bolo doteraz, ten systém zliav a to, ak to fungovalo, bol taký soft, taký ľahký lobistický nástroj na to, ako ovládnuť nejakú oblasť. Ale to, čo ste vy doniesli, sa už na nič nehrá. To už nie je ani soft, to nie je okľukou, to už je priamo a natvrdo, aby bolo jasné, kto je tu pánom. Ja som sa venoval tomu, čomu som sa venoval predtým. A sú rôzne taktiky a stratégie. A jedna z takých sa volá teória spálenej zeme. To je proste to, ako sem prišlo Tesco alebo niekto, proste to je systém, ktorý vám hovorí, že vy keď niekde prídete, tak spálite zem vôkol, pričom kým to začne znova rásť, tak všetky náklady, ktoré ste vynaložili na to, kým ste spálili zem vôkol, tak sa vám vrátia v období, kým sa tá zem pozbiera. To je princíp, ktorý v podnikaní bežne funguje. Môžeme polemizovať, či je morálny, nie je morálny. V podnikaní to funguje. Ale tento princíp nemôže fungovať v zdravotníctve. Na tomto biznise so zdravím, ktorý tu vy ponúkate, ja sa odmietam zúčastniť. Ja nie som odporca podnikania, práve naopak, ale biznis so zdravím je odporný. Je odporné obchodovať so zdravím a využívať to. Mne je to proti srsti. Mňa to uráža, že niekto sem s tým príde. Teória spálenej zeme hovorí o tom, zjednodušene keď to poviem, my sme sa niekedy tak bavili, keď sme začínali, že treba vydržať, nezarábať. A my, keď sme začínali, tak sme položartom a polovážne hovorili, že dva týždne bude pršať a sme tam, kde sme nechceli byť, lebo my nevydržíme nezarábať. Ale firmy, ktoré majú naakumulovaný kapitál generačne, nemali tu boľševika, vydržia nezarábať dlho. Čiže je im veľmi ťažké konkurovať. To je princíp, s ktorým vlastne ste museli rátať. A museli ste teda nad nimi vyhrať a uspieť, čo robíme teraz. Vážení, toto, že vy umožníte poskytovať zľavy, už nie teraz na šampóny, čiže okľukou, ale vy to umožníte na to, čo ten človek potrebuje na to, aby sa dožil ďalšieho rána, na to dáte niekomu zľavu. A čo urobí Penta? Viete, koľko vydrží Penta nezarábať? Penta vydrží nezarábať strašne dlho, garantujem vám, rádovo viac ako nejaký prevádzkovateľ lekárne niekde vo Svidníku, alebo ja neviem v Trebišove alebo kde. Pentu hlava z toho nebolí obzvlášť, keď im pomáhate, ako im pomáhate. To znamená, to, čo vy tu teraz urobíte, že im umožníte dať zľavu na niečo, na čo je človek odkázaný, tá informácia pôjde rýchlosť blesku. Optokáble nemajú takú rýchlosť, ako je rýchlosť toho, že ten penicilín alebo ampicilín, alebo neviem čo vám u Dr. Maxa dajú bez doplatku. To je rýchlosťou optokábla. Presne tak to dopadne. Všetko pôjde tam. Ja sa nečudujem tej lekárnickej komore, že tu boli a doniesli tú knihu. Pánovi Mikloškovi to vysvetlím, o čo ide. Tí chudáci prevádzkovatelia jednej možno dvoch lekární nevydržia nezarábať. Nemajú šancu to vydržať. Penta vydrží nezarábať. Dobre vieme, prečo, kde našli ropu. Tým to nebude robiť problém. Oni budú happy z toho. To, pre čo teraz išli cez Košice nadlho, na šampónoch sa museli trápiť, tak teraz to dostanú normálne, úplne, otvorene, jasne. Koľko to bude trvať? Ja neviem, pani Zvolenská, nič v zlom, o tom premiér vie, že toto tu je v parlamente? Rozmýšľa tam niekto tak, ako svet ide, alebo tam ste v nejakej slonovej veži a tam bývate a tam sem-tam niekto vám zaklope, áno, zrazíte ho? Ja tomu nerozumiem. Toto, čo robíte, je odporný biznis so zdravím. V konečnom dôsledku zmonopolizujete lekárne, nebude to trvať dlho. A čo bude robiť monopol lekárnický potom, keď spáli vôkol zem, keď sa nikto neodváži si otvoriť lekáreň, však nikto nemôže sa postaviť Pente? To znamená, že nikto neotvorí lekáreň, zem bude spálená, na trhu budeme mať jednu skupinu, ktorá bude robiť lekárne. A čo bude tá s nami robiť? Pani Zvolenská,... (Ruch v sále.) Pán spravodajca, poprosím vás, aby ste ma nevyrušovali. Ja sa pýtam, páni, rečnícky, čo bude potom, keď sa to podarí, lebo o to ide? To je aj v tej knižke, Gorile, že dostať pod kontrolu to zdravotníctvo. Čo potom ten monopolný dodávateľ zdravia pre slovenskú populáciu urobí? Viete, keby sme my boli v tom, že to je Charita svätej Alžbety, tak môžeme ešte apelovať. Ale čo urobí Penta, kde podľa vyhlásenia tej knižky, ktoré tá lekárenská komora sem doniesla pre jedného z predstaviteľov, je demokracia tá, ktorú ja si ctím a vážim, mali by sme si ju všetci ctiť a vážiť? No demokracia je h..., dokončite si to. Čo urobia, keď to budú mať všetko pod kontrolou? Ako vás budú cvičiť? Však vás nepustia už ani na to ministerstvo. Potom, keď sa im podarí to, že zmonopolizujú celú tú činnosť lekárnickú, tak budú kráľmi. Nechápete to? To je princíp v podnikaní. V podnikaní to funguje, Tescu sa to podarilo. Tesco zlikvidovalo všetko vôkol, všetko dedinské, neviem aké, všetko zlikvidovalo. Spálili zem a diktujú podmienky. V poriadku, aká je krajina, také je to... Nechcem moc ubiehať. V inej krajine by im to nedovolili. V tejto krajine je všetko možné. Ale toto je zdravotníctvo, čiže chcete dovoliť v zdravotníctve to, aby niekto monopolizoval činnosť lekární. A dávate im tento zákonný nástroj. Ináč, to je sofistikovaný útok na zdravotníctvo. Viete, to už nie je ten systém takého hrubokrkého zastrašovania, že pošleme niekoho niekam, to je jemnučké ťahanie sofistikované cez zákony a neviem čo. Ale ja rozmýšľam, kde je ten malý spodný šuplík, ktorého sila je v tom. Raši s tým došiel. Vážení kolegovia, však pre vás to ide. Ja neviem vám to niekto takto nerozkryl, o čo vlastne ide? Ono to znie fakt akože pomaly ľúbivo, všetci že dostanú zľavy a ja neviem čo. Nemôžete obchodovať so zdravím. Tak nájdite systém. Presne to urobíte, že ten prevádzkovateľ zmonopolizuje činnosť lekární a potom si bude robiť, čo chce. Vy sa tu potom môžete stavať na zadné, na predné, dozadu, doľava, doprava a nič vám to nepomôže, lebo tam bude dobehnutie strašne dlhé, kým sa to vráti. Všetky tie peniaze, ktoré teraz oni (Čo tam po pár korunách?) vydržia nezarábať, všetko sa im rádovo vráti späť. Tohto sa chcete zúčastniť? Na toto je parlament? Na to sme robili parlament, aby sme tu niekomu zarábali peniaze? Ja tomu normálne nerozumiem. Sme porušili všetky možné princípy. To, čo sa vedelo 2000 rokov dozadu, komu patria dane, tak to meníme,. My sme tu a neviem nejaký inkubátor podnikateľskej činnosti pre vybrané firmy? Ja to nechápem. My ideme pomôcť niekomu, aby vyhral rýchlejšie? Táto soft metóda cez šampóny bola tiež dôležitá a fungovala. Ale bola náročná, bola na dlho. Dalo sa možno ešte s nimi uhrať. Aj my sme uhrali veľkých hráčov. Dajte ľuďom šancu uhrať, dajte tej farmaceutickej prevádzke, tej lekárni šancu vyhrať, nezlikvidujte ich. Tým, že o piatej zahlasujete za toto, tak spravíte nomen – omen nad všetkými prevádzkovateľmi lekární, ktoré nepatria pod nich. Normálne tu, nie tým, čo pán Kaník dal, dáte ďalší úmrtný list, independentný, nezávislým prevádzkovateľom lekární. Kto by to doňho povedal, však? Na prvý pohľad to tak nevyzeralo. V čom je tá sila tých ľudí, že prinútia k tomu pána Rašiho? Čo vyparatil? Čo ste vy vyparatili, čo na vás majú, že to sem nosíte? Ja to nechápem. Prečo to sem nosíte, prečo nás urážate, prečo mňa urážate? Prečo sem nosíte veci, o ktorých som si v živote nepomyslel, že niekto donesie do tohto parlamentu. Vieme už to, čo sme teda tušili. Ale máme to aj potvrdené, to máme z úst pána ministra Richtera, že toto je socialistická vláda. Socialistická vláda pripraví zákonné úpravy tak, aby na konci monopolizovali činnosť konkrétneho finančného a podnikateľského subjektu. Toto robí socialistická vláda? Ideológa tu nemáte. Však sa ho spýtajte, či toto ona robí. Ja to nechápem. Vy popierate všetko, čo dakedy platilo, je to ako v tej reklame, že už tu nič neplatí. Však tu už naozaj nič neplatí. Ja tomu nerozumiem, fakt, však nerobte si z tých ľudí srandu. A ešte ich tu lakujete tým, o čo ide. No ide o to, že niekto zmonopolizuje činnosť lekární. O to ide, pani ministerka, toto je ten zákon, ale vy to tak nepoviete, vy to budete ponúkať tak, že ľuďom chcete dať zľavu. A v tom je to zákerné, tento odporný, nechutný biznis so zdravím je zákerný. Aj som to k tomu minulému hovoril, čo ste sem doniesli, že vyjadrujem aspoň malé presvedčenie, že premiér o tom nevie, lebo ak by o tom vedel, tak by vedel, že politicky sa to nedá ustáť, keď to niekto rozkryje. Veď vás niekto rozkryje na konci tým, čo robíte. A povie ľuďom pravdu, čo sem nosíte, ako to bude fungovať. Trošku hanby, ďakujem.